Ľ. Vážny, poslanec: (2003-09-16):
Po prvé, Národná rada Slovenskej republiky uznesením č. 381 zo 4. júla 2003 pridelila vládny návrh zákona, ktorým sa mení a dopĺňa zákon č. 50/1976, takzvaný stavebný zákon v znení neskorších predpisov, na prerokovanie vo výboroch do 28. augusta 2003 a v gestorskom výbore do 4. septembra 2003, ústavnoprávnemu výboru Národnej rady, výboru Národnej rady pre financie, rozpočet a menu, Výboru Národnej rady Slovenskej republiky pre hospodárstvo, privatizáciu a podnikanie, Výboru Národnej rady Slovenskej republiky pre verejnú správu a Výboru Národnej rady Slovenskej republiky pre životné prostredie a ochranu prírody. Ako gestorský výbor určila Výbor Národnej rady Slovenskej republiky pre hospodárstvo, privatizáciu a podnikanie na prerokovanie a schválenie spoločnej správy výborov. Iné výbory Národnej rady Slovenskej republiky návrh zákona neprerokovali, poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Po tretie, vládny návrh zákona, ktorým sa mení a dopĺňa stavebný zákon v znení neskorších predpisov a zákon Národnej rady Slovenskej republiky č. 222/1996 o organizácii miestnej štátnej správy, tlač 290, odporúčali Národnej rade Slovenskej republiky schváliť výbory, ktorým bol pridelený, nasledovne: Ústavnoprávny výbor prerokoval návrh zákona 3. septembra 2003 a uznesením č. 209 odporučil Národnej rade Slovenskej republiky návrh zákona schváliť so zmenami a doplnkami, Výbor Národnej rady Slovenskej republiky pre financie, rozpočet a menu prerokoval tento návrh zákona 27. augusta 2003 a uznesením č. 150 odporučil Národnej rade návrh zákona schváliť s pozmeňujúcimi a doplňujúcimi návrhmi, Výbor Národnej rady Slovenskej republiky pre hospodárstvo, privatizáciu a podnikanie prerokoval návrh zákona 26. 8. 2003 a uznesením č. 145 odporučil Národnej rade návrh zákona schváliť so zmenami a doplnkami, Výbor Národnej rady Slovenskej republiky pre verejnú správu prerokoval návrh zákona 2. septembra 2003 a neprijal uznesenie, keďže navrhnuté uznesenie nezískalo potrebný súhlas požadovanej väčšiny poslancov podľa § 52 ods. 4 zákona Národnej rady Slovenskej republiky o rokovacom poriadku. Výbor Národnej rady Slovenskej republiky pre životné prostredie a ochranu prírody prerokoval návrh zákona 3. septembra tohto roku a uznesením č. 51 odporučil Národnej rade Slovenskej republiky návrh zákona schváliť so zmenami a doplnkami. Po štvrté, z uznesení Národnej rady uvedených pod bodom 3 tejto správy vyplývajú tieto pozmeňujúce a doplňujúce návrhy. Zároveň navrhujem, že keďže ste spoločnú správu výborov Národnej rady všetci dostali ako tlač 290a, aby som neprechádzal a nečítal podrobne, sú to skoro štyri strany, a aby ste sa s ňou oboznámili individuálne. Po piate, a, samozrejme, budeme o nej hlasovať zajtra ráno. Po piate, gestorský výbor na základe stanovísk výborov v súlade s § 79 ods. 4 a § 83 rokovacieho poriadku odporúča Národnej rade Slovenskej republiky vládny návrh zákona, ktorým sa mení a dopĺňa stavebný zákon v znení neskorších predpisov a zákon Národnej rady Slovenskej republiky č. 222/1996, tlač 290, schváliť. Spoločná správa výborov Národnej rady o výsledku prerokovania návrhu zákona v druhom čítaní bola schválená uznesením č. 150 z 5. septembra 2003. Súčasne gestorský výbor poveril spoločného spravodajcu výborov predložiť Národnej rade Slovenskej republiky spoločnú správu výborov o výsledku prerokovania návrhu zákona a poveril ma právomocami podľa § 79 ods. 5 rokovacieho poriadku. Pani predsedajúca, otvorte, prosím, rozpravu. Z. Martináková, podpredsedníčka NR SR: Ďakujem, pán poslanec. Otváram rozpravu v rámci druhého čítania o tomto návrhu zákona. Prerušujem rokovanie a budeme pokračovať vládnym návrhom zákona, ktorým sa mení a dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a o zmene niektorých zákonov, tlač č. 354. Prosím pána ministra pôdohospodárstva, aby návrh zákona uviedol.